[pic] | EUROOPA ÜHENDUSTE KOMISJON |

Brüssel 30.9.2008

KOM(2008) 522 lõplik

2008/0169 (AVC)

Ettepanek:

NÕUKOGU OTSUS,

millega sõlmitakse raamleping ühelt poolt Euroopa Ühenduse ja selle liikmesriikide ning teiselt poolt Ida-Aafrika Ühenduse partnerriikide vahelise majanduspartnerluslepingu sõlmimiseks

(komisjoni esitatud)

SELETUSKIRI

Lisatud ettepanek kujutab endast õiguslikku vahendit ühelt poolt Euroopa Ühenduse ja selle liikmesriikide ning teiselt poolt Ida-Aafrika Ühenduse partnerriikide vahelise majanduspartnerluslepingu raamlepingu sõlmimiseks:

i) ettepanek: nõukogu otsus, millega sõlmitakse majanduspartnerluslepingu raamleping.

Nagu 23. oktoobril 2007. aastal esitatud teatises nõukogule ja Euroopa Parlamendile märgitud, peeti majanduspartnerluslepingu raamlepingu üle läbirääkimisi, et vältida tõrkeid kauplemisel ühendusega, kui Cotonou lepingu V lisas ettenähtud kaubanduskord ja kõnealust kaubanduskorda käsitlev Maailma Kaubandusorganisatsiooni (WTO) vabastus 31. detsembril 2007. aastal lõpevad. Läbirääkimised lõpetati 27. novembril 2007 majanduspartnerluslepingu raamlepingu parafeerimisega, seega enne Cotonou lepingu V lisas ettenähtud kaubanduskorra ja kõnealust kaubanduskorda käsitleva Maailma Kaubandusorganisatsiooni (WTO) vabastuse lõppemist 31. detsembril 2007.

Selle tulemusena lisati kõik viis Ida-Aafrika Ühenduse partnerriiki (Burundi, Keenia, Rwanda, Tansaania ja Uganda) nende riikide loendisse, mis on esitatud nõukogu 20. detsembril 2007. aastal vastu võetud majanduspartnerluslepingute kaudu turulepääsu määruse[1] 1. lisas. Kõnealustel riikidel võimaldati pääseda ühenduse turule majanduspartnerluslepingute raames alates 1. jaanuarist 2008. Nende riikide lisamine kõnealusesse loendisse muutub lõplikuks pärast seda, kui kõik lepinguosalised on majanduspartnerluslepingu raamlepingu ratifitseerinud. See tagab ühtlustatud kaubanduskorra ELi piires, võimaldades paremaid turulepääsutingimusi kõigile Ida-Aafrika Ühenduse partnerriikidele, sealhulgas neile neljale riigile, keda ÜRO andmetel loetakse vähim arenenud riikide hulka kuuluvateks riikideks.

Majanduspartnerluslepingu raamleping on leping, millega sätestatakse raamistik majanduspartnerluslepingu sõlmimiseks, mille kohaldamisala laiendatakse läbirääkimiste tulemuste alusel 2009. aasta juulis sõlmitava laiaulatusliku majanduspartnerluslepinguga. See sisaldab kõiki vajalikke meetmeid, et luua vabakaubanduspiirkond kooskõlas GATT 1994[2] artikli XXIV sätetega. Selle lepinguga sätestatakse ka päritolureeglid, mittetariifsed meetmed, kaubanduse kaitsemeetmed, vaidluste vältimise ja lahendamise meetmed ning selles sisalduvad ka kalanduse, halduse ja institutsioonilise valdkonna sätted.

Lõpliku majanduspartnerluslepingu üle peetavad läbirääkimisi jätkatakse nõukogus 12. juunil 2002 vastu võetud direktiivide alusel, milles käsitletakse AKV riikidega sõlmitavaid majanduspartnerluslepinguid.

Institutsionaalsete sätete alla kuulub ka säte majanduspartnerluslepingu nõukogu kohta, mis koosneb lepingu rakendamise eest vastutavatest lepinguosaliste esindajatest.

Kuni majanduspartnerluslepingu raamlepingu jõustumiseni nähakse kõnealuses lepingus ette selle lepingu ajutine kohaldamine.

Komisjoni arvates on läbirääkimiste tulemused rahuldavad ja vastavad nõukogu läbirääkimissuunistele ning ta palub nõukogul:

- sõlmida Euroopa Ühenduse nimel majanduspartnerluslepingu raamleping.

Euroopa Parlamendil palutakse anda nõusolek kõnealuse majanduspartnerluslepingu raamlepingu sõlmimiseks.

Kuna liikmesriigid on samuti lepinguosalised, peavad ka nemad oma riigis kehtivate menetluste kohaselt selle raamlepingu ratifitseerima.

2008/0169 (AVC)

Ettepanek:

NÕUKOGU OTSUS,

millega sõlmitakse raamleping ühelt poolt Euroopa Ühenduse ja selle liikmesriikide ning teiselt poolt Ida-Aafrika Ühenduse partnerriikide vahelise majanduspartnerluslepingu sõlmimiseks

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 133 ja 181 koostoimes artikli 300 lõike 3 teise lõiguga,

võttes arvesse komisjoni ettepanekut,[3]

võttes arvesse Euroopa Parlamendi nõusolekut[4]

ning arvestades järgmist:

(1) Nõukogu volitas 12. juunil 2002 komisjoni alustama läbirääkimisi AKV riikidega majanduspartnerluslepingute sõlmimiseks.

(2) Ühelt poolt Euroopa Ühenduse ja selle liikmesriikide ning teiselt poolt Ida-Aafrika Ühenduse partnerriikide (Burundi, Keenia, Rwanda, Tansaania ja Uganda) vahelised läbirääkimised lepingu sõlmimiseks, millega luuakse raamistik majanduspartnerluslepingu (edaspidi „majanduspartnerluslepingu raamleping”) jaoks, lõppesid 27. novembril 2007. aastal.

(3) Kõnealust raamlepingut on enne selle jõustumist ajutiselt kohaldatud alates [..].

(4) Kõnealune majanduspartnerluslepingu raamleping tuleks sõlmida Euroopa Ühenduse nimel,

ON TEINUD JÄRGMISE OTSUSE:

Artikkel 1

Käesolevaga kiidetakse ühenduse nimel heaks Euroopa Ühenduse ja selle liikmesriikide ning Ida-Aafrika Ühenduse partnerriikide (Burundi, Keenia, Rwanda, Tansaania ja Uganda) vaheline majanduspartnerluslepingu raamleping.

Kõnealuse lepingu tekst on lisatud käesolevale otsusele.

Artikkel 2

Nõukogu eesistuja edastab Euroopa Ühenduse nimel kõnealuse lepingu artikli 45 lõikega 3 ettenähtud teatise.

Brüssel, […]

Nõukogu nimel

eesistuja

[…]

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS:

NÕUKOGU OTSUS, millega sõlmitakse raamleping ühelt poolt Euroopa Ühenduse ja selle liikmesriikide ning teiselt poolt Ida-Aafrika Ühenduse partnerriikide vahelise majanduspartnerluslepingu jaoks

2. EELARVEREAD:

Peatükk ja artikkel: 12/120

Kõnealuseks aastaks eelarves ettenähtud summa: 16 431 900 000 (2008. aasta eelarve)

3. FINANTSMÕJU

( Ettepanekul puudub finantsmõju

( Ettepanekul puudub finantsmõju kuludele, kuid sellel on finantsmõju tuludele; mõju tuludele on järgmine:

4. PETTUSEVASTASED MEETMED

Ühenduste finantshuvide kaitsmiseks pettuse ja muu eeskirjade eiramise eest võib komisjon läbi viia kohapealseid kontrollimisi ja inspekteerimisi vastavalt Euroopa Ühenduse ja selle liikmesriikide ning Ida-Aafrika Ühenduse partnerriikide vahelise majanduspartnerluslepingu raamlepingu artiklile 22 ning sellele lisatud protokoll 2 artiklile 7. Vajaduse korral teostab Euroopa Pettustevastane Amet (OLAF) uurimisi, mis peavad olema kooskõlas Euroopa Parlamendi ja nõukogu määrusega (EÜ) nr 1073/1999. Komisjon teeb korrapäraselt kontrollimisi dokumentide alusel ja kohapeal.

5. MUUD MÄRKUSED

Nõukogu määruse (EÜ) nr 1528/2007 vastuvõtmisega kõrvaldati kõik senised tollitariifid toodetele, mis on pärit neist AKV piirkondadest ja riikidest, kes viivad lõpule läbirääkimised majanduspartnerluslepingu või niisuguse lepingu üle, milles käsitletakse Maailma Kaubandusorganisatsiooni tingimustele vastavat kauplemise korda. Seepärast ei too käesolev ettepanek kaasa täiendavat finantsmõju.

[1] Nõukogu määrus (EÜ) nr 1528/2007.

[2] Üldine tolli- ja kaubanduskokkulepe (1994).

[3] ELT C […], […], lk […].

[4] ELT C […], […], lk […].